19 prilli ngjall kujtime të hidhura tek amerikanët
Ndërkohë ngjarja në Boston demonstroi nevojën për të qënë të përgatitur për kërcënimet në të ardhmen.
Sulmi terrorist në Boston të hënën, u kujtoi amerikanëve disa ngjarje të dhimbshme që datojnë pas tij. 19 prilli është përvjetori i rrethimit në vitin 1993 të kultit Davidian në Uejko të Teksasit dhe sulmit terrorist në një ndërtesë federale në qytetin e Oklahomës në vitin 1995. Korrespondenti i Zërit të Amerikës, Xhim Malonë, na sjell hollësi për këto përvjetore dhe rëndësinë e tyre. Ato janë imazhe tragjike të gdhendura në kujtesën kolektive të Amerikës. Rrethimi në vitin 1993 i kultit Davidian në një shtëpi në Teksas përfundoi me vrasjen e më shumë se 70 anëtarëve të këtij sekti fetar radikal pas konfrontimit me zyrtarët federalë. Dy vjet më vonë, një komion bombë hodhi në erë një ndërtesë federale në qytetin e Oklahomës, duke vrarë 168 njerëz dhe plagosur qindra të tjerë. Ish ushtari Timothi Mekvei u dënua si autor i këtij sulmi dhe u ekzekutua në vitin 2001. Të dy këto ngjarje ndodhën më 19 prill dhe që prej atëhere kjo datë ka marrë një rëndësi të veçantë, thotë Mark Potok i Qendrës Ligjore për Varfërinë në Jug, nëpërmjet Skaipit. Një tjetër tragjedi ndodhi më 20 prill 1999 në shkollën Kolumbajn të Kolorados. Këto përvjetore janë ditë kujtimesh të hidhura për amerikanët, por gjithashtu burim shqetësimi për zyrtarët e ruajtjes së rendit. Ish prokurori federal, Eitën Golman, ishte pjesë e ekipit që gjykoi shpërthimin në qytetin e Oklahomës. Golman kujton justifikimin që paraqiti MekVei për sulmin në qytetin e Oklahomës. Rasti i Oklahomës nxorri në pah lidhjet e MekVeit me grupet paraushtarake anti qeveritare të krahut të djathtë. Këto grupe janë shtuar që kur Barak Obama u zgjodh president në vitin 2008, thotë Mark Potok. Vemendja që i është kushtuar kohët e fundit kontrollit të armëve po nxit gjithashtu pasionet mes grupeve ekstremiste, thotë Eitën Golman. Dhe tani që Bostoni po përballet me pasojat e sulmit më të fundit terrorist, 19 prilli ngjalli kujtime të hidhura nga tragjeditë e mëparëshme dhe demonstroi nevojën për të qënë të përgatitur për kërcënimet në të ardhmen.